Burjassot, seu de les Trobades d’Escoles en Valencià de l’Horta Nord 2024
2025-07-24

La Regidoria de Promoció del Valencià de l’Ajuntament de Burjassot, dirigida per Estefanía Ballesteros, en col·laboració amb Escola Valenciana, ja ho té tot preparat perquè, a partir del 19 d’abril, el municipi es convertisca en la seu de les Trobades d’Escoles en Valencià de l’Horta Nord 2024.

Eixe dia, el 19 d’abril, a les 20.00 hores, s’inaugurarà una exposició a la Casa de Cultura i, a les 21.00 hores, tindrà lloc el sopar d’homenatge a Mercè Martínez i Mendoza i a Àngel Martí i Carbonell, en el Centre Cultural. Tívoli. Per qüestió d’aforament, és necessari haver realitzat la reserva i el pagament amb antelació per a assistir al sopar.

El dissabte 20 d’abril, l’Auditori de la Casa de Cultura acollirà el lliurament de guardons dels premis Sambori Comarcals, a les 17.00 hores mentres que, el diumenge 21 d’abril, se celebrarà la Trobada a Burjassot. Una jornada festiva que començarà a la Plaça de l’Ajuntament, a les 10.30 hores, amb un cercaviles que donarà pas a l’inici dels tallers i de les diferents actuacions programades entre les 11.00 hores i les 13.00 hores, moment en què tindrà lloc la dansà popular. Sobre les 13.00 hores, tindrà lloc la visita a l’escultura commemorativa dels 100 d’Estellés, en el Passeig de Concepció Arenal i, a les 14.00 hores, tindrà lloc el dinar. La jornada finalitzarà a les 16.00 hores amb l’última de les actuacions programades: l’actuació de La Colla d’À Punt amb la Banda de Les Feretes.

Els dies 23 i 24 d’abril hi haurà una Trobada musical en el Centre Cultural Tívoli a les 10.00 hores i, per a tancar els actes que acull Burjassot, el dijous 2 de maig, a partir també de les 10.00 hores, se celebrarà una jornada dedicada a l’alumnat de Secundària, en l’Auditori de la Casa de Cultura.

Les Trobades d’Escoles en Valencià són festes per la llengua que es realitzen cada any en diferents municipis i comarques valencianes.